Nyborg: Den 26. september kunne vi ved Fyens Stiftstidende fortælle om et stort panttyveri i Fakta ved Kohavevænget, hvor der blev stjålet flasker for et skøn på 13.000 kroner.

Beløbet er herefter steget, for flasketyverierne er fortsat hen over fire uger. Men natten til torsdag blev tre personer taget på fersk gerning af politiet, mens to af gerningsmændene var godt i gang med at famle i flaskerne. Den anden stod et stykke uden for varegården.

- Det er rigtig godt, at de nu er blevet fanget, fortæller butikschef Jan Knudsen torsdag formiddag.

Det var en kvinde og to mænd fra Rumænien, der torsdag blev anholdt af politiet klokken 3.50. Et vidne hørte støj fra varegården ved dagligvareforretningen og ringede derefter til politiet, der rykkede hurtigt ud.

- Det har stået på i fire uger nu, så det var godt, der blev sat noget i værk, siger Jan Knudsen.

Det er hovedsageligt plastikflasker og ikke glas, der er blevet taget, da glas er tungt at rende med.

Butikschef Jan Knudsen mener, det er småt at gøre sig til tyv for, men håber, at sagen kan afskrække andre.

- Jeg håber, at det kan påvirke til, at andre med samme idéer tænker sig om en ekstra gang, siger butikschefen.

Han fortæller desuden, at der kommer nogle foranstaltninger, så flasketyveriet fremover ikke bliver lige så lige til som hidtil. Blandt andet skal butikken formentlig have en komprimator, der presser flaskerne og dåserne sammen.

Vagtchef ved Fyns Politi Lars Tvede kunne torsdag eftermiddag ikke sige, hvad der præcis sker med de rumænske tyve, ud over de ikke bliver fremstillet i grundlovsforhør. Sagen ligger lige nu hos en efterforsker.